3699 Wees sagmoedig – soos Jesus - Forum 2.0 - jimileroux.com
3699 Wees sagmoedig – soos Jesus
Posted by Jimi le Roux on March 21, 2018 at 9:19am in Padlangs oordenkings
Hy sal nie twis nie en nie skreeu nie, en niemand sal sy stem op die strate hoor nie. 'n Riet wat geknak is, sal Hy nie afbreek nie en 'n lamppit wat rook, nie uitdoof nie; Hy sal die wil van God laat seëvier. Mat 12:19-20 NAV
Jesus noem Homself "sagmoedig en nederig van hart". Hierdie vers beskryf dit ook baie mooi, nie waar nie? Sagmoedigheid – of sagtheid van enige aard – is nie eintlik 'n eienskap wat vandag punte tel nie. Hardheid en taaiheid bring jou veel verder in die lewe! Kom ons stel dit so: innerlike krag en 'n sterk karakter is 'n goeie ding, maar hardvogtigheid nie. Inteendeel, die Here wil juis die klipharte uithaal en vir ons sagte harte gee. Wees dus maar 'n sagte mens – soos Jesus! Wees maar weerloos en oop. Wees maar begrypend, vriendelik en geduldig. Beleef mense maar as verlore en gebroke, behoeftig, en wees maar jammer vir hulle – soos Jesus was. Wees maar stil, wees maar behulpsaam. Soek maar die vrede in pleks van die stryd – as jy kan. Sal mense dit soms uitbuit of oor jou loop? Ja, hulle sal, maar dit maak nie saak nie. Jesus was so! Sagmoedigheid is nie 'n swakheid nie, hoor – dis die vrug van jou geloof.
Here Jesus, maak my soos U! Ek gee nie om om sagmoedig te wees nie – dit maak my 'n égter en dieper mens. Amen.